גואה (Goa) היא אחת המדינות הקטנות, אך המתויירות ביותר בהודו. חופים יפהפיים עם בונגלוסים המפוזרים בין עצי הקוקוס, מסעדות של דגים ופירות ים וכן, גם בשר, ברים עם אלכוהול תוצרת חוץ וגם מוכרי אננסים ומנגו, המסתובבים על החוף בין המשתזפים, הם חלק בלתי נפרד מהנוף והאווירה השוקקת ורגועה כאחד בגואה. מחוף פאטנם (Patnem) השקט וחוף פאלולם (Palolem) המתוייר והיפהפה בדרום, ועד חוף ארמבול (Arambol), שנודע כמעוז ההיפים בשנות השישים והשבעים וחוף אנג'ונה (Anjuna) עם המסיבות המפורסמות שבו בצפון, גואה היא מקום לבוא להתפנק בו ולנפוש באמת.
יש האומרים שגואה היא "לא באמת הודו", ומי שיגיע לשם אחרי טיול ברחבי התת יבשת, יבין מה הכוונה. הכל זמין וקל לתייר המערבי. רבים בוחרים דווקא להתחיל את טיולם בגואה, לנחות במומביי ומשם לקחת טיסה קצרה, ונחיתה שכזו היא בהחלט נחיתה מהסוג הרך והמערבי ביותר, אך גם לסיים את הטיול בה ולחזור עם טעם אננס מתוק בפה ועור שזוף להפליא היא אופציה מפתה ביותר.
החופים פאלולם וארמבול הם הפופולאריים ביותר ללינה בקרב מטיילים ישראלים. בשניהם יש את כל מה שצריך לשהייה ארוכה ומפנקת. למי שבוחר להגיע שלא בעונה (לפני נובמבר או אחרי מרץ), כדאי שיידע שבתקופה הזו מפרקים את כל הבקתות על קו המים ורק גסטהאוסים מעטים נשארים פתוחים וגם המסעדות השונות נסגרות, רבות מהן עוברות צפונה. בגואה יש מלונות וגסטהאוסים לרוב, אך האפשרות הפופולארית ביותר היא לישון בבונגלוסים פשוטים, אך נוחים, או בבקתות בריזורטים על קו המים, מרחק פסיעה מהחופים המרהיבים. מבחינת מחירים, בתחילת ובסוף העונה ניתן למצוא בקתות במחירים סבירים של 200-400 רופי, אך בשיא העונה המחירים נוטים להכפיל ואף לשלש את עצמם.
San Francisco – השיר "יושב בסן פרנסיסקו על המים" נכתב כאילו במיוחד עבור הריזורט הנפלא הזה. במיקום שקט ונפלא בדרום החוף לכיוון פאטנם עם מסעדה צמודה מצויינת, יש במקום בונגלוסים פשוטים, אך נקיים, בחצר הירוקה והמטופחת וגם בקתות משודרגות ויקרות יותר הפונות לים, לכולן שירותים ומקלחת ומרפסת פרטית עם פינת ישיבה. לאחרונה המחירים בגסטהאוס זה עלו, ובעונה ה"חמה" (דצמבר-ינואר) החדרים הפשוטים מגיעים לאלפיים רופי ויותר.
Waves – ריזורט, הממוקם יחסית במרכז החוף עם בקתות מוגבהות וצבעוניות, לכל אחת מרפסת פרטית עם פינת ישיבה. במקום מסעדה מקסימה עם אווירה נעימה, המגישה מאכלים הודיים וקונטיננטליים (כולל אוכל ישראלי) וגם אלכוהול, ויש כסאות שיזוף בשפע למרגלות המסעדה.
Soul Mate – למי שמגיע לא ממש בעונה, כאשר הבונגלוסים על החוף כבר פורקו או מי שסתם מחפש גסטהאוס מקסים לא על החול, אך במיקום של 50 מטר מהחוף, המקום הזה הוא פתרון מוצלח במיוחד. עם חדרים גדולים ונקיים, מרפסות אישיות הפונות לצמחיה הטרופית ומסעדה טובה שמגישה את ההמבורגרים והסטייקים הטובים באזור, השהייה במקום נעימה ומומלצת. היחס האישי והמשפחתי מצד הבעלים זה עוד חלק בלתי נפרד מהחבילה.
Om Ganesh – גסטהאוס פופולארי ואהוב על ישראלים, ממוקם בפינה שקטה של ארמבול הנקראת "הצוקים" (The Cliffs), בשל מיקומה על צוק קרוב למרכז. במקום יש גם חדרים נקיים ובסיסיים למדי במבנה המרכזי, חלקם עם מרפסות לנוף מרהיב של הים, וגם בקתות במחירים זולים יותר. החוף שלמרגלות הגסטהאוס הוא חוף סלעי ויפהפה, ויש מסעדה בבעלות המקום שיושבת ממש לגדותיו ובה מאכלים שונים, מקומיים וקונטיננטליים, וכמובן גם אוכל ישראלי.
Sunset –גסטהאוס פופולארי, הממוקם בחלק שקט ומופלא על החוף של אנג'ונה, הרחק מההמולה, עם מסעדה גדולה ובה אווירה רגועה ונעימה. החדרים נמצאים מאחורי המסעדה, בתוך גינה טובלת בירוק והם נקיים ומרווחים עם מרפסת אישית, הצופה לגן.
Prison Hostel – למרות השם שמרתיע, מדובר בגסטהאוס חדש יחסית ונעים מאוד, הממוקם ליד שוק אנג'ונה וקרוב לחוף. בגסטהאוס אוירה תוססת של מוזיקה וצעירים מכל רחבי העולם. המחירים לחדרים מתחילים משש מאות רופי ומעלה, וכוללים ארוחת בוקר, אינטרנט אלחוטי ומקלחת חמה.
מגוון המסעדות בגואה עצום ותוכלו למצוא פה אופציות רבות. על החוף פזורות מסעדות בסגנונות שונים: איטלקי, ספרדי, ישראלי, הודי ועוד. בכל מסעדה בגואה תמצאו דוכן של דגים ופירות ים טריים שעלו בחכה באותו היום ותוכלו לבחור את הדג ואת אופן הבישול שלו. הדגש בגואה הוא להתפנק וזה בא לידי ביטוי בעיקר בתחום האוכל.
Café Inn – המסעדה הפופולארית ביותר בקרב הישראלים. כאן מומלץ לשתות קפה מצוין ממכונת אספרסו איטלקית ולאכול את הסנדוויצ'ים והמאפים המעולים המפורסמים של המקום, ששמים את "ארומה" בכיס הקטן. יש אינטרנט אלחוטי בחינם, ובעיקר, המון חבר'ה שבאים לפתוח כאן את הבוקר. מחירים יחסית לא זולים, בסביבות 150-200 לסנדוויץ', אבל שווים את זה.
Dropadi – מסעדת חוף גדולה ופופולארית. ביום, האווירה בה רגועה, ניתן לשבת ולאכול ברוגע או לשתות בירה עם הפנים לים, ובערב, האווירה משתנה כאשר המסעדה נהיית עמוסה במטיילים, שבאים לאכול את מנות הדגים ופירות הים המעולות של המקום. מחירים - 200-400 רופי למנות גדולות עם תוספות. כתובת: Palolem Beach Road, המסעדה הראשונה דרומה, כאשר יורדים לחוף מהרחוב הראשי.
Magic Italy – אחת המסעדות הטובות ביותר בפאלולם. מסעדה איטלקית אותנטית בבעלות איטלקייה בשם קלאודיה. קפיצה לאיטליה בתוך הודו. הכל פה נעשה במקום וטרי, וחומרי הגלם מרשימים ואיכותיים. התפריט כולל פיצות מהטבון, פסטות, לזניה מעולה, רביולי מפסטה טרייה ועוד. מיקום: נמצאת בסוף הרחוב, ממש לקראת הירידה לים מצד שמאל.
Rice Bowl – מסעדה במיקום מרכזי בחוף, האהובה על מטיילים מערביים. אוכל הודי, סיני, יפני וטיבטי ברמה גבוהה וגם אוכל מערבי. להתענג על המנות המיוחדות והטעימות בזמן שנהנים מבריזת הים.
שמעון פלאפל – הפלאפל המפורסם של חוף ארמבול, שהפך לשם דבר בקרב ישראלים ומטיילים מערביים אחרים כאחד. מנות מופלאות וביתיות של פלאפל וסביח במחיר שווה לכל נפש של 70 רופי. ממש כמו בבית. יש גם שייקים ואייס קפה נפלאים.
Dylan's – לבית קפה הפופולארי והאהוב ממנאלי יש סניף מצליח גם פה בארמבול, קפה מצויין, ארוחות בוקר, מאפים וכמובן, איך לא, "העוגיה המפורסמת של דילנ'ס", עוגיית שוקולד צ'יפס חמה הנמסה בפה, שכבר צברה לה קהל מעריצים גדול בקרב המטיילים המערביים בהודו. ממוקם בקצה השוק, בקרבת החוף המרכזי.
La Tomatina – מסעדה ספרדית הנמצאת ברחוב הראשי של אנג'ונה. המסעדה מציעה כעשרים ושבעה סוגי טאפאסים שונים וכמה מנות עיקריות. את הארוחה תלווה מוזיקה טובה, מוחיטו וסנגריה.
German Bakery – מקום עם אוירה רגועה ושקטה בתוך הבלגן של אנג'ונה. פה תתפסו שקט ותמצאו הכל מהכל: מרקים , סלטים, פסטות, דגים וסוגים רבים של ארוחות בוקר.
בגואה ניתן למצוא את סצינת חיי הלילה העשירה ביותר בהודו. אמנם ימי הקרחנה של מסיבות הטראנס ההמוניות והפרועות כבר נשכחו אי שם בשנות התשעים, אך עדיין יש מסיבות לרוב, גם אם הן צנועות יותר. המסיבות מתרכזות באזור אנג'ונה ווגאטור, בדרך כלל עוברות מהר מאוד מפה לאוזן. המסיבות הגדולות ביותר נערכות, לרוב, בשיא העונה, בסביבות חג המולד והסילבסטר בדצמבר.
סצנה נוספת, שהתחילה בגואה בשנים האחרונות, היא של מסיבות אוזניות, רעיון שקם כמענה להגבלות הממשלתיות בנוגע לעריכת מסיבות וקיום רעש במקומות פתוחים. כיום, מסיבות אוזניות הפכו פופולאריות גם בארץ, אך הרעיון יובא מגואה, ובחוף פאלולם ניתן לשמוע על מסיבות מסוג זה שמתקיימות מדי שבוע. מלבד זאת, יש מקומות בילוי ובארים בשפע שמגישים אלכוהול ושמטיילים מגיעים לבלות בהם, אך רובם אינם פתוחים עד השעות הקטנות ולרוב נסגרים סביב חצות.
ארמבול הוא חוף די צנוע בגזרת חיי הלילה. ברחבי החוף פזורים ברים ומסעדות רבות וכמה פעמים בשבוע יש מסיבות עד השעות קטנות, כל פעם במסעדה מארחת אחרת. יש להתעדכן יום יום ברחבי החוף ובגסטהאוסים.
מסעדות וברים רבים פזורים ברחבי החוף והרחוב המרכזי, רובם נסגרים עד חצות. פעם בשבוע יש מסיבת אוזניות בקצה החוף הנמשכת עד השעות הקטנות, הזמנות כבר תקבלו בזמן שתשתזפו על החוף.
Cocktails And Dreams – דאנס בר זה ממוקם על החוף ופתוח 24 שעות, דבר נדיר בהודו. הבר, שביום מתפקד כמסעדה, שייך לריזורטSilver Star . המוזיקה פה רועשת והמוני מטיילים ומקומיים נהנים מקוקטיילים ובירות. יש במקום שולחן סנוקר ונשנושים במשך כל הלילה.
Club 9 Bar – מועדון גדול הנמצא בואגאטור, ממוקם ב- Vagator's Cliff. המקום יכול לאכלס כשלושת אלפים חוגגים ומשמיע בעיקר מוזיקת טרנס רועשת. נפתח סביב שבע ויש פה מסיבה מדי ערב.
Hilltop – מועדון טרנס ותיק ופופולרי. כל סופשבוע נערכות מסיבות טרנס רועשות המושכות לכאן היפים מכל האזור.
באנג'ונה מתקיימות מסיבות מדי יום. כל יום צריך לשאול ולברר לגבי אותו יום.
Curlies – מתחם ענקי הקיים כבר כמעט עשרים שנה, ובו שתי מסעדות, אינטרנט קפה ומועדון המכיל כחמש מאות איש. מקום מפגש למטיילים רבים מהעולם (היפים בעיקר), ומשעות הצהריים כבר נשמעת מוזיקה שהולכת ומתגברת עד ללילה, אז מתחילה המסיבה במועדון שבמתחם.
חוף הפרפרים (Butterfly Beach) – חוף שקט ומבודד, הממוקם מעט צפונית לחוף פאלולם. רצועת החוף בעלת החול הלבן והמים בצבע טורקיז מרהיב יושבת בתוך מפרץ יפהפה. סירות דייגים רבות מציעות סיורים לחוף זה, שבהחלט שווה יום טיול לאזור. החוף בתולי, פראי ומוקף עצים וסלעים, עם פרפרים בכל מיני צבעים המתעופפים במרחב במחזה מרהיב ביופיו. כל מה שצריך, זה לגשת לסירת דיג על החוף ולבקש שייקחו אתכם לפיסת גן עדן הקטנה הזו, ובדרך אולי אף תזכו לראות דולפינים.
חוף קולה (Cola Beach) – חוף קסום, הנחבא במרחק של כ-20 דקות נסיעה מחוף פאלולם לכיוון צפון. בחוף יש לגונות מרהיבות, המתפתלות בין עצי הדקל, מקום נפלא לטיול יום. יש גם ריזורט אחד יוקרתי למדי, בו מבקרים בעיקר זוגות בירח דבש, במקום המבודד והמופלא הזה. ניתן לנסוע לשם באופנוע או ריקשה או לשוט באמצעות סירה.
חוף אגונדה (Agonda Beach) – חוף שקט ומקסים במרחק של רבע שעה נסיעה מפאלולים. מי שמחפש רוגע ושלווה, ומעוניין לברוח קצת מההמולה של גואה, ימצא אותם פה. באגונדה רצועת חוף אחת ארוכה, יפהפיה ושקטה. יש בחוף גסטהאוסים רבים, חלקים מציעים בקתות וחדרים בסיסיים ומחציתם הם ריזורטים מרשימים ויוקרתיים על קו המים, אידיאלי למשפחות וזוגות שמחפשים פינוק אמיתי. אם תחליטו לא ללון שם, בכל זאת אל תוותרו על ביקור יומי אם אתם בפאלולים.
ספורט אתגרי – בחוף ארמבול אפשר למצוא פעילויות שונות של ספורט אתגרי, ביניהן מצנחי רחיפה (Paragliding), גלישה וגלישת עפיפונים (Kitesurfing). ניתן ליצור קשר למשל עם Arambol Paragliding School (טלפון: 91 9404469819), או עם Goa Extreme (מספר טלפון: 91 963 7899605).
מרכזי יוגה – חוף ארמבול הוא מקום פופולארי גם ללמוד יוגה, וקמו בו בתי ספר ומקומות רבים, בהם מלמדים ומתרגלים סוגי יוגה שונים. מבין המרכזים הפופולאריים ללימוד ניתן למצוא את Himalayan Iyengar Yoga Centre ו-Universal Yoga, שניהם מקומות מקצועיים ופופולאריים, שמחצית מהשנה פועלים בדרמסאלה, ובחצייה השני פועלים בארמבול, בהתאם לעונות התיירות (נובמבר עד מרץ בארמבול).
עץ הפיקוס המפורסם של ארמבול – בתוך הג'ונגל שליד חוף ארמבול, ניתן למצוא עץ פיקוס, שהפך למוקד עלייה לרגל במשך השנים, בעיקר עבור קהילת ההיפים. יש במקום גם פסל מאבן שנוצר על ידי אמן אמריקאי שזכה לכינוי "אבן הכסף", ורשום עליו "תן אם אתה יכול – קח אם יש לך".
האגם בארמבול – בחלקו הצפוני והשקט יותר של חוף ארמבול נמצא אגם קטן עם מים מתוקים, שמהווה מעין אטרקציה מקומית למטיילים שרוצים לגוון מהרחצה בים. האגם ממוקם ממש בקרבת הים, כאשר רצועת חול מפרידה בין השניים.
גואה היא מקום מושלם לקניות. יש פה מבחר גדול ביותר של חנויות שמציעות הכל מהכל: בגדים על כל סוגיהם, נעליים, מזכרות, פריטי עבודת יד, משקפיים, כסאות נדנדה, ערסלים, תכשיטים, ספרים ועוד ועוד.
שוק הפשפשים באנג'ונה – בכל יום רביעי בדרך לחוף מהכביש הראשי מתקיים שוק הפשפשים המפורסם של אנג'ונה, שכבר הפך למסורת של שנים ומהווה חלק בלתי נפרד מחוויית הביקור בגואה. שוק צבעוני וססגוני, שמח ושוקק חיים, מעין עדות לכך שתקופת ההיפים משנות השישים-שבעים עדיין חיה וקיימת. אפשר למצוא פה מזכרות לרוב, בגדים, תכשיטים, ספרים, עבודות יד ועוד. יש במקום גם דוכני אוכל ומופעי רחוב, וזו חגיגה, שלא כדאי לפספס.
שוק הלילה של אנג'ונה (Ingo's Saturday Night Market)- שוק לילה צבעוני ותוסס המתקיים כל יום שבת באזור אנג'ונה. לפה מגיעים כל המטיילים מכל רחבי אנג'ונה והאווירה שמחה. מאות חנויות, שרובן בבעלות מטיילים זרים, עם פריטים מגוונים יותר ממה שתראו בשווקים הרגילים, הרבה עבודות יד, תכשיטים ובגדים. במתחם ברים ודוכני אוכל רבים מכל הסוגים שתוכלו לדמיין ובמה מרכזית עם הופעות חיות טובות במשך כל הערב. השוק פתוח עד שתיים בלילה. חובה.
השוק של פלולם – חוף פאלולם מפותח מאוד מבחינת תיירות וכן גם מבחינת קניות. על הכביש הראשי ולאורך החוף יש חנויות ודוכנים רבים שמוכרים בגדים, תכשיטים, תיקים, ספרים, כלי נגינה וכן מזכרות למיניהן. המחירים לא בהכרח מהזולים בהודו, אך המבחר עשיר וידידותי מאוד למטייל המערבי.
בחוף ארמבול יש גם מבחר נאה של חנויות לתיירים המערביים, בשנים האחרונות השוק התפתח וגדל והיום הוא משתרע על פני שטח גדול ביותר. אחת החנויות המפורסמות היא החנות של השייח' הגדול, חנות של פריטים מעור. אפשר למצוא שם מעילים, חגורות, תיקים באיכות טובה למדי ובמחירים סבירים. פופולארית בקרב המטיילים הישראלים, ממוקמת ליד הפלאפל של שמעון.
החגיגות מתחילות עם השקיעה, אז מתמלא החוף באנשים עד אפס מקום, ממש כמו יום העצמאות בארץ, כשהזיקוקים נורים ללא הפסקה במשך כל הלילה בקו המים. מוזיקה מחרישת אוזניים נשמעת מכל עבר, האלכוהול נשפך, השוטרים פזורים בכל פינה והבלגן חוגג. יש מסיבות רבות בכל החופים של גואה: אנג'ונה, וגאטור, פאלולים וארמבול, כשחלקן נמשכות אפילו עשרים וארבע שעות.
טיסה – שדה התעופה של גואה נקרא Dabolim והוא ממוקם ליד העיירה Vasco De Gama. נכנסות ויוצאות ממנו טיסות לערים המרכזיות בהודו, בהן מומבאיי, דלהי, צ'נאי וקוצ'ין. הטיסות ממומבאיי לגואה הן התדירות והנוחות ביותר עבור מטיילים המגיעים מישראל, וגם המחירים לרוב הם זולים למדי (כ-50 דולר לטיסה של שעה).
רכבת – ישנן מספר תחנות רכבת בגואה. התחנה הקרובה לחוף פאלולם היא Cancona, במרחק שלושה ק"מ בלבד. תחנה נוספת היא Madgaon, תחנת הרכבת המרכזית של גואה, המרוחקת יותר. כדי להגיע לארמבול כדאי להגיע לתחנות Perenem או Thivim. רכבות לגואה מגיעות מכל רחבי הדרום, וגם מערים מרכזיות צפונה יותר.
אוטובוס – לחוף פאלולם יש אוטובוסים מקומיים שמגיעים לעיירות הסמוכות Margao ו-Chaudi, וגם אוטובוסי שינה (סליפרים) שמגיעים עד החופים מיעדים קרובים יחסית, כאשר אחד הפופולאריים הוא אוטובוס השינה להאמפי, יעד הפופולרי ואהוב במיוחד על ישראלים. כדי להגיע לארמבול או אנג'ונה צריך לקחת אוטובוס ל-Mapusa או Panjim הסמוכות.
מי שמגיע לגואה, גם אם "התכלב" כל הטיול, משמע טייל בתקציב מוגבל, כדאי שמהר מאוד ישנה פאזה. גואה זה המקום להגיע ולהתפנק; לאכול טוב (מאוד), למשל. זהו המקום היחיד בהודו שאפשר לאכול בו בשר בקר, המבורגרים וסטייקים וזה שינוי מרענן ובגדר פינוק של ממש לאנשים שמטיילים זמן רב בתת היבשת. מלבד זאת, יש פירות ים בשפע, וכאשר מדובר במאכלים מהסוג הזה, מומלץ לאכול במקומות איכותיים ולא לנסות את מזלכם במקומות זולים ומפוקפקים, כך שלא תסיימו עם בעיות למיניהן בקיבה. כך יוצא שהאוכל בגואה יקר למדי, בהשוואה למקומות אחרים בהודו, אך במונחים מערביים, עדיין מדובר במחירים שווים לכל נפש. באווירת ההתפנקות והבזבוזים זה גם בדיוק המקום לעשות בו מסאג' איכותי, לערוך קניות בשווקים ולצאת לשתות בערב וליהנות מקוקטיילים וממשקאות אלכוהוליים תוצרת חוץ. למשך שבוע-שבועיים, תעשו לעצמכם טובה ותניחו את החישובים הכלכליים בצד.
הבית החם בארמבול – מקום שהוקם במטרה לסייע לישראלים שנפגעו מסמים, אך מהווה בית ומקום מפגש לכל הישראלים באשר הם. אפשר להגיע למקום לקבל עזרה מכל סוג, ולהשתמש במתקני המקום, לשבת בבית קפה, בחצר הנעימה, להשתמש באינטרנט, לצפות בסרטים ולהחליף ספרים.
גניבות – ככל מקום תיירותי למדי, גם בגואה קיימים נגעים שליליים כמו גניבות וכייסות. חשוב לשים עין ולשמור על חפצים בעלי ערך כאשר נמצאים בחוף וגם כשיוצאים לבלות. כדאי לדעת שבחלק ממקומות הלינה יש לוקרים לשימוש האורחים.
שתייה מבקבוקים - השתדלו להימנע משתייה מבקבוקים של אנשים או מטיילים אחרים. אם מישהו מציע לכם לשתות במסיבה, עדיף שלא תשתו, הרבה פעמים במסיבות בגואה יש בבקבוקים כל מיני כימיקלים בעייתיים.